REPUBLIKA SRBIJA

NARODNA SKUPŠTINA

Odbor za kulturu i informisanje

16 Broj: 06-2/40-20

12. februar 2020. godine

B e o g r a d

Z A P I S N I K

37. SEDNICE ODBORA ZA KULTURU I INFORMISANjE

NARODNE SKUPŠTINE REPUBLIKE SRBIJE,

ODRŽANE 10. FEBRUARA 2020. GODINE

Sednica je počela u 16,10 časova.

Sednicom je predsedavao Mirko Krlić, predsednik Odbora.

Sednici su prisustvovali: prof. dr Marko Atlagić, prof. dr Snežana Bogosavljević Bošković, Đorđe Vukadinović, Stanija Kompirović, Dragana Kostić, Nataša Mihailović Vacić, Snežana Paunović i Hadži Milorad Stošić, članovi Odbora.

Sednici su prisustvovali: Nikola Savić (Aleksandra Belačić), Mladen Lukić (Aleksandar Jugović) i Srbislav Filipović (Jasmina Obradović), zamenici članova Odbora.

Sednici nisu prisustvovali članovi Odbora: mr Jadranka Jovanović, Vesna Marjanović, Nataša Mićić, Ljupka Mihajlovska i dr Ana Stevanović, niti njihovi zamenici.

Sednici je prisustvovao Milija Miletić, narodni poslanik koji nije član Odbora.

Pored članova Odbora sednici su prisustvovali predstavnici Odbora za kulturu i javno informisanje Skupštine Autonomne pokrajine Vojvodine: Dejan Mihaljica, predsednik i Dejana Krsmanović, zamenik predsednika.

Na predlog predsedavajućeg, članovi Odbora su većinom glasova (11 glasova ZA, 1 nije glasao) usvojili sledeći

D n e v n i r e d:

1. Utvrđivanje liste kandidata za članove Saveta Regulatornog tela za elektronske medije, koju je predložio nadležni odbor Skupštine Autonomne pokrajine Vojvodine;
2. Utvrđivanje liste kandidata za članove Saveta Regulatornog tela za elektronske medije, kao i liste organizacija koje zajedno čine jedinstvenog ovlašćenog predlagača, koje su predložila udruženja izdavača elektronskih medija i udruženja novinara u Republici Srbiji;
3. Određivanje datuma održavanja sastanka organizacija radi utvrđivanja zajedničkog predloga kandidata za člana Saveta Regulatornog tela za elektronske medije, koji se bira na predlog udruženja izdavača elektronskih medija i udruženja novinara u Republici Srbiji.

Pre prelaska na razmatranje utvrđenog dnevnog reda usvojen je, većinom glasova i bez primedaba, Zapisnik 36. sednice Odbora za kulturu i informisanje, održane 22. januara 2020. godine.

Prva tačka dnevnog reda: **Utvrđivanje liste kandidata za članove Saveta Regulatornog tela za elektronske medije, koju je predložio nadležni odbor Skupštine Autonomne pokrajine Vojvodine**

Uvodne napomene povodom ove tačke dnevnog reda izneo je Mirko Krlić, predsednik Odbora i podsetio prisutne da je Odbor za kulturu i informisanje, na prethodnoj sednici, održanoj 22. januara 2020. godine, doneo Odluku o pokretanju postupka za predlaganje kandidata za izbor člana Saveta Regulatornog tela za elektronske medije a Služba Odbora je, postupajući po tački 5. ove Odluke, a u skladu sa članom 10. stav 1. Zakona o elektronskim medijima, objavila Javni poziv za predlaganje kandidata za izbor člana Saveta Regulatornog tela za elektronske medije 22. januara 2020. godine u Službenom glasniku Republike Srbije, a 23. januara 2020. godine na internet stranici Narodne skupštine i u dnevnom listu Politika. Takođe, predsedmik Odbora je informisao Odbor, da je Javni poziv prosleđen preporučenom pošiljkom i nadležnom odboru Skupštine Autonomne pokrajine Vojvodine. Tokom svog izlaganja, Mirko krlić je napomenuo da je ovlašćeni predlagač imao je rok od 15 dana, da dostavi obrazloženi predlog dva kandidata za člana Saveta Regulatora, na osnovu člana 10. stav 2. Zakona o elektronskim medijima. Predlog kandidata za člana Saveta Regulatora koji se bira na predlog nadležnog odbora, odnosno Odbora za kulturu i javno informisanje Skupštine Autonomne pokrajine Vojvodine, dostavljen je u zakonskom roku, odnosno u sredu, 5. februara 2020. godine i predloženi su sledeći kandidati: Slobodan Cvejić i Slaviša Grujić. Služba Odbora je, kako je naveo predsednik, svim članovima Odbora, u materijalu za sednicu, dostavila predlog kandidata sa priloženim dokazima o ispunjenosti uslova za izbor za člana Saveta Regulatornog tela za elektronske medije, što se nalazi i u sistemu e-parlamenta a u sali je i predlog kandidata, sa originalnom dokumentacijom, ukoliko neko od članova Odbora želi da izvrši uvid. Na samom kraju svog izlaganja, Mirko Krlić je naveo da je služba Odbora pripremila i tabelarni prikaz dostavljenih dokaza za oba predložena kandidata i iz tabelarnog prikaza se može videti da oba predložena kandidata ispunjavaju uslove propisane Zakonom o elektronskim medijima i Javnim pozivom. Odredbom člana 10. stav 5. Zakona o elektronskim medijima nadležna služba Narodne skupštine, odnosno Odbor za kulturu i informisanje, utvrđuje Listu kandidata i objavljuje je na veb sajtu Narodne skupštine.

Nakon svog uvodnog izlaganja, Mirko Krlić je dao reč Dejanu Mihaljici, predsedniku Odbora za kulturu i javno informisanje Skupštine Autonomne pokrajine Vojvodine, koji je pozdravio članove Odbora i informisao prisutne da je Odbor za kulturu i javno informisanje Skupštine Autonomne pokrajine Vojvodine, kao ovlašćeni predlagač, utvrdio 5. februara 2020. godine Predlog liste kandidata za izbor člana Saveta Regulatornog tela za elektronske medije, i da su kandidati Slobodan Cvejić, doktor sociologije iz Beograda, na predlog poslaničke grupe „Aleksandar Vučić – Srbija pobeđuje“ i Slaviša Grujić, diplomirani filmski i tv snimatelj iz Novog Sada, na predlog poslaničke grupe „Liga socijaldemokrata Vojvodine“.

Povodom ove tačke dnevnog reda nije bilo diskusije.

Odbor je većinom glasova (10 glasova ZA, 2 nije glasalo) **utvrdio listu kandidata za člana Saveta Regulatornog tela za elektronske medije kojeg predlaže nadležni odbor Skupštine Autonomne pokrajine Vojvodine** i na kojoj će se nalaziti sledeći kandidati:

1. Slobodan Cvejić;

2. Slaviša Grujić.

Nakon utvrđivanja Liste kandidata za članove Saveta Regulatornog tela za elektronske medije, Mirko Krlić je obavestio članove Odbora, da će saglasno članu 10. stav 5. Zakona o elektronskim medijima, ovaj dokument biti objavljen na veb-sajtu Narodne skupštine.

Druga tačka dnevnog reda: **Utvrđivanje liste kandidata za članove Saveta Regulatornog tela za elektronske medije, kao i liste organizacija koje zajedno čine jedinstvenog ovlašćenog predlagača, koje su predložila udruženja izdavača elektronskih medija i udruženja novinara u Republici Srbiji**

U uvodnoj reči povodom ove tačke dnevnog reda, Mirko Krlić je obavestio prisutne članove, da su prijave kandidata za člana Saveta Regulatora, koji se bira na predlog udruženja izdavača elektronskih medija i udruženja novinara u Republici Srbiji, dostavili u zakonskom roku sledeći predlagači: Grupacija radiodifuzije Udruženja za kreativnu industriju Privredne komore Srbije, koja je za člana predložila Jakšu Šćekića; Udruženje elektronskih medija Srbije „ComNet“, koje je za člana predložilo Aleksandra Simića; Društvo novinara Vojvodine, koje je za člana predložilo Biljanu Ratković Njegovan; Udruženje novinara Srbije, koje je za člana predložilo Višnju Aranđelović. Predsednik je napomenuo, da je u materijalu za ovu sednicu, služba Odbora dostavila svim članovima Odbora predloge kandidata sa priloženim dokazima o ispunjenosti uslova za izbor za člana Saveta Regulatornog tela za elektronske medije i da se u sali nalaze i predlozi kandidata, sa originalnom dokumentacijom, ukoliko neko od članova Odbora želi da izvrši uvid, kao i tabelarni prikaz dostavljenih dokaza za sve predložene. Predsednik Odbora je predočio Odboru, da svi predloženi kandidati ispunjavaju uslove propisane Zakonom o elektronskim medijima i Javnim pozivom, u šta se mogu uveriti i u tabelarnom prikazu. Odredbom člana 10. stav 5. Zakona o elektronskim medijima nadležna služba Narodne skupštine, odnosno Odbor za kulturu i informisanje, treba da utvrdi Listu kandidata i listu organizacija, koje zajedno čine jedinstvenog ovlašćenog predlagača za člana Saveta, i da je objave na veb sajtu Narodne skupštine.

U diskusiji povodom ove tačke dnevnog reda su učestvovali Đorđe Vukadinović, Srbislav Filipović i Mirko Krlić.

Nakon diskusije, Odbor je većinom glasova (10 glasova ZA, 1 uzdržan, 1 nije glasao) utvrdio listu kandidata za člana Saveta Regulatornog tela za elektronske medije kojeg predlažu udruženja izdavača elektronskih medija i udruženja novinara u Republici Srbiji i na kojoj će se nalaziti sledeći kandidati:

1. Jakša Šćekić;

2. Aleksandar Simić;

3. Biljana Ratković Njegovan;

4. Višnja Aranđelović.

Takođe, Odbor je većinom glasova (10 glasova ZA, 1 PROTIV, 1 nije glasao) **utvrdio listu organizacija**, **koje** u skladu sa članom 9. stav 1. tačka 4) i članom 10. Zakona, zajedno **čine jedinstvenog ovlašćenog predlagača** i na kojoj će se nalaziti sledeće organizacije:

1. Grupacija radiodifuzije Udruženja za kreativnu industriju Privredne komore Srbije;

2. Udruženje elektronskih medija Srbije „ComNet“;

3. Društvo novinara Vojvodine;

4. Udruženje novinara Srbije.

Nakon glasanja, Mirko Krlić, predsednik Odbora, je konstatovao da je Odbor utvrdio Listu kandidata za članove Saveta Regulatornog tela za elektronske medije, kao i liste organizacija koje zajedno čine jedinstvenog ovlašćenog predlagača i obavestio Odbor, da će saglasno članu 10. stav 5. Zakona o elektronskim medijima, ovaj dokument biti objavljen na veb-sajtu Narodne skupštine. Da bi se odmah Lista kandidata za članove Saveta Regulatornog tela za elektronske medije, kao i Lista organizacija koje zajedno čine jedinstvenog ovlašćenog predlagača objavili na internet stranici Narodne skupštine, odredio je pauzu od nekoliko minuta.

Predsednik Odbora je prekinuo pauzu i nastavio sa radom prema tačkama utvrđenog dnevnog reda, nakon pet minuta pauze, kada ga je nadležna služba Narodne skupštine obavestila da je Lista kandidata i lista organizacija objavljena na veb-sajtu Narodne skupštine.

Treća tačka dnevnog reda: **Određivanje datuma održavanja sastanka organizacija radi utvrđivanja zajedničkog predloga kandidata za člana Saveta Regulatornog tela za elektronske medije, koji se bira na predlog udruženja izdavača elektronskih medija i udruženja novinara u Republici Srbiji**

Mirko Krlić je, u uvodnoj reči, obavestio prisutne članove Odbora, da je Lista kandidata za člana Saveta Regulatornog tela za elektronske medije, kao i Lista organizacija koje zajedno čine jedinstvenog ovlašćenog predlagača, objavljena na veb-sajtu Narodne skupštine. Naglasio je da je neophodno odrediti datum održavanja sastanka organizacija radi utvrđivanja zajedničkog predloga kandidata za člana Saveta Regulatornog tela za elektronske medije, koji se bira na predlog udruženja izdavača elektronskih medija i udruženja novinara u Republici Srbiji, saglasno članu 11. stav 1. Zakona o elektronskim medijima.

U diskusiji povodom ove tačke dnevnog reda je učestvovao Đorđe Vukadinović, član Odbora.

Nakon završene diskusije, na predlog Mirka Krlića, predsednika Odbora, Odbor za kulturu i informisanje je većinom glasova odlučio (10 glasova ZA, 1 PROTIV, 1 nije glasao)da se sastanak organizacija održi istog dana, u ponedeljak, 10. februara 2020. godine, sa početkom u 18,00 časova, u Domu Narodne skupštine, u Beogradu, Trg Nikole Pašića 13, u sali III, na prvom spratu.

Predsednik Odbora je obavestio prisutne, da će nadležna služba Narodne skupštine uputiti poziv da prisustvuju sastanku sledećim organizacijama: Grupaciji radiodifuzije Udruženja za kreativnu industriju Privredne komore Srbije, Udruženju elektronskih medija Srbije „ComNet“, Društvu novinara Vojvodine i Udruženju novinara Srbije i obezbediti im prostor za održavanje sastanka radi utvrđivanja zajedničkog predloga kandidata. Na ovom sastanku, organizacije treba dogovorom da utvrde konačan predlog dva kandidata za člana Saveta REMa, saglasno članu 11. stav 4. Zakona o elektronskim medijim, a ako se dogovor ne može postići saglasnošću svih organizacija, konačan predlog dva zajednička kandidata utvrdiće se glasanjem, saglasno članu 11. stav 5. Zakona o elektronskim medijima.

Na samom kraju, predsednik Krlić je napomenuo da na sledećoj sednici Odbora treba da se obavi razgovor sa dva kandidata koja dobiju poverenje udruženja izdavača elektronskih medija i udruženja novinara u Republici Srbiji, kao i sa kandidatima nadležnog odbora Skupštine Autonomne pokrajine Vojvodine. Takođe, obavestio je Odbor, da će naredna, 38. sednica, biti održana sledećeg dana, 11. februara 2020. godine, sa početkom u 9,00 časova.

Sednica je završena u 17,05 časova.

Sastavni deo ovog zapisnika čini tonski snimak sednice Odbora.

SEKRETAR PREDSEDNIK

Dana Gak Mirko Krlić